**Не се предвижда удължаване на определените срокове за прием на заявления за подпомагане за директни плащания за Кампания 2018.**

С публикувания на 14.05.2018 г. в бр. L 118/5 на „Официален вестник“ на Европейския съюз Регламент за изпълнение (ЕС) 2018/701 на Комисията от 8 май 2018 година, се дава възможност на държавите членки за удължаване на крайния срок за подаване на заявленията за директни плащания и за извършване на изменения във вече подадените заявления за Кампания 2018 г. В мотивите на Европейската комисия за това решение са посочени извънредни затруднения от административен характер в някои страни членки, като реорганизация на информационните системи и забавяне при въвеждането на геопространственото заявление за подпомагане, които не са съотносими за България.

Към крайната дата за подаване на заявления без санкции за закъснение - 15 май 2018 година, заявената площ по СЕПП надхвърли 98 % от площта заявена през Кампания 2017, а заявените за подпомагане животни са над 93%. Предвид протичането на кампанията по прием на заявления съобразно предвидените темпове, не е налице необходимост за удължаване на крайния срок за подаване на заявления за подпомагане за Кампания 2018 г.

Срокът за извършване на промени без санкция във вече подадените към 15 май 2018 година заявления, включително добавяне на допълнителни схеми и мерки, както и земеделски парцели и/или животни по заявените схеми и/или мерки е 31 май 2018 година.

В срок до 11 юни 2018 г. включително земеделските стопани могат да подават заявления за подпомагане, със санкция от 1% за всеки просрочен работен ден след 15 май 2018 година, както и да извършват промени в заявленията си, със санкция от 1% по отношение на променените данни за всеки просрочен работен ден след 31 май 2018 година.

Така, за Кампания 2018 срокът за задържане на животните по схемите за обвързана подкрепа за животни от 80 дни ще тече от 12 юни до 30 август 2018г. включително, а по схемата за преходна национална помощ за овце и кози (100 дни) – от 12 юни до 19 септември 2018г. включително. Кандидатите по схемата за преходна национална помощ за говеда (необвързана с производството) следва да отглеждат 70% от референтните животни в стопанството си към последния ден за подаване на заявления – 11 юни 2018г.